L 174/40
SL
Uradni list Evropske unije
7.7.2023
5.2 Taksonomija kot orodje za prehod
Taksonomija s tem, ko opredeljuje okoljskotrajnostne gospodarske dejavnosti in ne podjetja, podjetjem omogoča prehod s postopnim povečevanjem njihovega deleža okoljskotrajnostnih dejavnosti.
Na sliki 5 je prikazano, kako lahko podjetje postopoma poskrbi za prehod svojih dejavnosti, v tem primeru dejavnosti, ki se izvajajo v obratih, in vlaga v njihovo nadgradnjo, da bi povečalo delež zelenih dejavnosti v prihodnosti.
Načrti za prehod na podlagi dejavnosti so lahko ključni del strategije za prehod na ravni subjekta.
5.3 Možnosti za uporabo taksonomije za določitev potreb po financiranju prehoda
Podjetja lahko uporabijo taksonomijo, da na ravni dejavnosti opredelijo svoje potrebe po financiranju prehoda.
Taksonomija ne predpisuje časovnega okvira, v katerem bi moralo podjetje svoje dejavnosti uskladiti s katerim koli merilom.
Namesto tega udeležencem na trgu omogoča prožnost, da za svoje znanstveno utemeljene poti za prehod uporabijo lastne časovnice.
Podjetja se lahko pri določanju podnebnih in okoljskih ciljev sklicujejo na merila taksonomije in kadar so ti cilji usklajeni s prehodom in jih je mogoče verodostojno doseči, lahko za njihovo izvajanje zberejo sredstva za financiranje prehoda.
Na sliki 6 je prikazano, kako se lahko taksonomija uporablja v ta namen, saj ponuja možnosti, ki se lahko upoštevajo v danem zaporedju, ob upoštevanju izvedljivosti bolj ambicioznih možnosti najprej.